Alumni Athletic Club

História

V roku 1882 dorazil do Argentíny škótsky profesor Alexander Watson Hutton. Tento je do súčasnosti považovaný za "otca argentínskeho futbalu". Následne sa stal riaditeľom súkromnej školy St. Andrew's Scots School. Keďže však škola nemala peniaze na športové aktivity, Hutton z postu riaditeľa odišiel. Po odchode založil novú školu Buenos Aires English High School. Na tejto škole sa začal naplno venovať rozvoju futbalu v Argentíne. Hutton najal škótskeho trénera Williama Wattersa, ktorý zo Škótska priniesol prvé futbalové lopty. V roku 1890 nebol futbal v Buenos Aires stále žiadnym spôsobom organizovaný prostredníctvom futbalovej federácie. Napriek tomu existovalo veľa inštitúcií (predovšetkým vzdelávacích), ktoré sa venovali aj futbalu. Sem patrili hlavne školy, ktoré viedli ľudia z Britských ostrovov, ako napríklad Buenos Aires English High School, St. Andrew's Scots School, Flores Collegiate, Flores English College, resp. športové kluby Old Caledonians Football Club, Saint John's Football Club, Scotch Club či Buenos Aires Football Club.

Prvá organizovaná súťaž

V roku 1891 Alec Lamont zo školy St. Andrew's založil Ligu argentínskej futbalovej asociácie, do ktorej sa zaregistrovali tímy St. Andrew's Scots School, Old Caledonians, Buenos Aires and Rosario Railway a Belgrano Football Club. Táto liga však bola kritizovaná a bojkotovaná väčšinou klubov. Prvý titul v roku 1891 vyhralo družstvo školy St. Andrew's Scots School, ktoré sa tak považuje za prvého majstra Argentíny. Liga argentínskej futbalovej asociácie bola rozpustená hneď po svojej prvej sezóne. V roku 1892 sa tak nehrala žiadna súťaž. V roku 1893 založil Alexander Watson Hutton novú futbalovú ligu, ktorá však mala rovnaký názov, ako predchádzajúca. Družstvo Buenos Aires English High School sa vrátilo do súťaže v sezóne 1895, ktorú vyhral klub Lomas. Buenos Aires English High School skončilo štvrté. V tejto dobe začali školy v krajine vytvárať vlastné športové kluby. V roku 1898 tak vznikol English High School Athletic Club. Pre potreby klubu zakúpila škola pozemky v štvrti Buenos Aires Coghlan. V roku 1899 vytvorila argentínska futbalová federácia aj druhú divíziu, ktorá slúžila ako druhá najvyššia súťaž. Práve tu registrovala škola svoj nový klub, ktorý v prvej sezóne skončil druhý. V roku 1900 sa klub rozhodol, že bude znova hrávať najvyššiu súťaž. Následne sa vrátilo viacero hráčov.

Absolútna dominancia

Hneď v sezóne 1900 vyhral English High School svoj prvý titul. Na konci sezóny vyhlásili miestne noviny Buenos Aires Herald súťaž o najpopulárnejší futbalový tím krajiny, ktorú vyhral práve tím English High School. V roku 1901 zakázala futbalová federácia klubom používať názvy škôl a tak sa English High School Athletic Club musel premenovať. Z rôznych návrhov bol vybraný názov Alumni, ktorý bol rozšírený na Alumni Athletic Club. Pod týmto názvom sa klub následne zaregistroval. Už s novým názvom pokračoval klub v dobrých výsledkoch, keď vyhral hneď sezónu 1901 v ktorej vyhral všetky zápasy. V tomto roku tiež vyhral Alumni prvú medzinárodnú trofej pod názvom Tie Cup, v ktorej sa stretávali tímy z Buenos Aires, Rosaria a Montevidea. V sezóne 1902 skončil klub znova prvý, keď neprehral celý rok ani jeden zápas. V sezóne 1903 prehral prvý zápas, no všetky ostatné vyhral a získal tak tretí titul v rade. V roku 1903 klub vyhral opäť Tie Cup. Až v sezóne 1904 sa však Alumni nedarilo, keď skončilo druhé za klubom Belgrano AC. Hneď v sezóne 1905 však Alumni znova vyhralo najvyššiu súťaž, keď vyhralo desať zápasov, jeden prehralo a jeden remizovalo. V tomto roku klub vyhral aj prvý ročník národného pohára. V sezóne 1906 sa zmenil formát súťaže, kedy boli tímy rozdelené do dvoch skupín. Alumni skončilo prvé v skupine a následne vyhralo finálový zápas, čím získalo ďalší titul. Klub zároveň vyhral znova národný pohár, Tie Cup a porazilo reprezentáciu Uruguaja (Copa de Honor Cousenier). V roku 1906 tiež Alumni ako vôbec prvý argentínsky klub porazilo tím zo zahraničia, keď zvíťazil nad klubom z Južnej Afriky. Tento zápas sledovalo rekordných 10 tisíc divákov vrátane prezidenta Argentíny. V ročníku 1907 zostalo Alumni znova neporazené a vyhralo tak ďalší majstrovský titul a znova aj národný pohár a Tie Cup. V sezóne 1908 po čase Alumni nevyhralo titul, keď skončilo na druhom mieste, znova za klubom Belgrano AC. Klub však vyhral národný pohár a Tie Cup. V roku 1909 však Alumni opätovne vyhralo najvyššiu súťaž, keď prehralo iba jeden zápas. Znova vyhralo aj domáci pohár a Tie Cup. V sezóne 1910 pokračovalo Alumni v dominancií a vyhralo ďalší majstrovský titul. V sezóne 1911 odohralo Alumni svoju poslednú oficiálnu sezónu. Aj túto vyhralo a získalo desiaty majstrovský titul v priebehu dvanástich sezón. Klub týmto zakončil obdobie, v ktorom bol najdominantnejším klubom v krajine, keď vyhral desať ligových titulov, päť národných pohárov a sedem medzinárodných trofejí. Zároveň od roku 1900 do roku 1911 mal klub jedenásťkrát najlepšieho strelca súťaže, pričom bol tvorený hlavne hráčmi s britským pôvodom, alebo prisťahovalcami z Britských ostrovov. Následne sa hráči Alumni stretávali už len sporadicky na priateľské zápasy.

Zánik

Alumni sa síce zaregistrovalo aj do ročníka 1912, no neodohralo ani jeden zápas. Keďže nenastúpilo na dohodnuté zápasy, argentínska futbalová federácia diskvalifikovala klub. Väčšina hráčov tak odišla do klubu Quilmes, čo bol taktiež tím s britským pôvodom. Práve Quilmes získal následne majstrovský titul. Tým pádom nebolo v Alumni náhle dostatok hráčov, navyše Alumni nemalo ani peniaze. Z tohto dôvodu došlo 24. apríla 1913 k oficiálnemu rozpusteniu klubu Alumni Athletic Club. Majetok klubu bol rozdelený medzi osem verejných inštitúcií. V roku 1951 sa predstavitelia English High School rozhodli vyzvať svojich bývalých študentov na opätovné založenie klubu Alumni pre potreby ragbyového tímu. Tým vznikol ragbyový klub Asociación Alumni.

Farby a znak klubu

Dresy klubu English High School vychádzali zo školských uniforiem, ktoré nosili študenti tejto školy. Jednalo sa o biele tričko s červenými vodorovnými pruhmi. Keď klub zmenil svoje meno na Alumni, vodorovné pruhy sa zmenili na zvislé. Trenírky boli biele, no v niektorých prípadoch používal klub aj čierne alebo modré. Znak klubu bol jednoduchý s nápisom Alumni AC s červeno-bielou vlajkou.